Nos Hugo, dux Burgondie, notum facimus universis presentes litteras inspecturis, quod cum vir nobilis defunctus Guido, miles, quondam dominus Calvi Montis, propter votum crucis quam assumpsit exequendum et complendum, a dilecto suo Petro, dicto Niceon, burgensi Cluniacensi, octigentas libras Viennensium mutuo recepisset, et pro predictis octigentis libris Viennensium dictus Guido eidem Petro et suis titulo pignoris obligasset, et nomine obligationis tradidisset specialiter et expresse quicquid idem Guido tenebat a nobis in feudum et casamentum in castellania de Calvo Monte et in castro Calvi Montis, et in parrochiis et territoriis de Chaumont, de Baloire, de Mornai, de Jo et de Sancta Columba, cum omnibus appendiciis et pertinentiis dictorum locorum, tam in terris cultis quam non cultis, pratis, nemoribus, molendinis, aquis, stangnis, piscibus, pascuis, blaeriis, domibus, hominibus, tailliis, usagiis, serviciis, taschiis, corveiis, comandis, custodiis, servitutibus, jurisdictione, dominio, emendis, et cum omnibus que ad merum et mixtum imperium, et que tam ad utile dominium pertinent quam directum, ac aliis juribus et rebus universis, quocunque nomine censeantur, cum universis fructibus, proventibus et exitibus predictarum rerum obligatarum, prout hec omnia dictus Guido asserebat; nosque dicto Petro predictum feudum quitaverimus et concesserimus quousque dicta pecunia dicto Petro vel ejus mandato foret ab ipso Guidone vel ejus heredibus, vel a nobis aut nostris heredibus persoluta, ejusdem feudi fructibus, proventibus et exitibus in sortem et attenuationem ipsius summe pecunie minime computandis durante gageria supradicta, nos dilecto fideli nostro Johanni, militi, domino Castri Novi, damus et concedimus plenam et liberam potestatem pro nobis et nostro nomine redimendi ab ipso Petro hac vice universas res et singulas contentas in gageria supradicta, moventes de nostro feudo, ac etiam existentes tenendique et possidendi et faciendi fructus suos eo modo quo faceremus, si presentialiter premissa de nostro feudo moventia ac existentia teneremus, et predictis rebus habitis et reemptis damus et concedimus dicto Johanni dictum feudum usque ad decem annos proximos et continue subsequentes, salvis tamen nobis et nostris jure feudali et servitio feudi quousque dicta pecunia dicto Johanni vel ejus mandato ab heredibus ipsius Guidonis vel a nobis aut nostris heredibus fuerit persoluta, ita tamen quod liceat heredibus predicti Guidonis aut nobis vel nostris heredibus res predictas redimere et habere pro octigentis libris Viennensium quocienscunque predictis heredibus placuerit. In cujus rei testimonium presentes litteras sigilli nostri munimine fecimus roborari. Datum apud Luzeium, die jovis post Inventionem Sancte Crucis, anno Domini millesimo ducentesimo septuagesimo secundo.